Und abgsee drvuu: Ä Huuffe Lüüt chänd irgendwänn i dr Ziitig, uuni asmers drvoor abgfraaget hetted: Plötzli schtaat «von links nach rechts» - und bimeid isch rächts usse  ufem Bild nuch d Nase vum Vetter Balz druuf. Oder mä gseet sis Änichind uf dr Riitschuel a dr Netschteler Chilbi. Uf das abä lüütet dä we tänggt ds Bäsi Griiti uf d Redagziuu aa und fraaget, öbs ächt das Bild törf haa (nüd daas vu dr Nase, aber daas vum Änichind). Und wämer chänd, gämmerems. I sernige Fäll heissts dä nüd, mer siged abem Chare gchiit (usset mer heiged bim Bild linggs und rächts verwächslet). Und äso chunt all Tag wider öpper ander züenis: dr ei dä gmögigewäg, dr ander us luuter Täubi - und  dr Räscht eifach sust. D Hauptsach isch, as nu sälte eine d Tüür schletzt, wener wider gaat. Und drum heisst üsers hüttig Schprüchli äsoo: